IV. Gödi Esküvőkiállítás – Gödi Hírek
HomeKultúraIV. Gödi Esküvőkiállítás
IV. Gödi Esküvőkiállítás
Az alsógödi József Attila Művelődési Házban rendezték meg immár negyedik alkalommal a Gödi Esküvő-kiállítást február 29-én és március 1-jén.
Az érdeklődők többféle szolgáltatóval találkozhattak, amelyekre szükségük lehet az esküvőjük megszervezése során: ruhaszalon, dj, dekoros, sminkes, cukrász, esküvőszervező, szertartásvezető, grafikus (meghívó, ültetőkártya), videós, fotós, táncoktató. Összesen 24 helyi vagy környékbeli szolgáltató képviseltette magát személyesen vagy szórólapon keresztül. A szolgáltatók tárgynyereményeket, illetve kedvezményeket ajánlottak fel.
A látogatók mind a két napon hallhattak előadást a CSOK-ról, az adókedvezményekről, a babaváró hitelről, valamint esküvőszervezési és esküvői trendekről. A vendégek többsége Gödről, Dunakesziről, Fótról, Veresegyházról és Vácról érkezett, de néhányan még Pestről is jöttek.
A szervező, Bea Orsolya lapunknak elmondta, hogy a családias hangulatú rendezvényen az esküvőre készülő párok sok olyan szolgáltatóra rátaláltak, akik még hiányoztak nekik a nagy naphoz. A kiállítás plusz hozadéka volt, hogy sok új üzleti ismeretség is kialakult a szolgáltatók között.
Idén a belépőjegyek árából befolyt összeget, 28 000 Ft-ot a Boldogságcseppek Alapítványnak ajánlották fel, amellyel nehéz sorsú gödi családokat támogatnak.
V-Sz. E.